དེ་ནས་སྤྱི་ཚོགས་འཕེལ་རྒྱས་ཀྱི་གོམ་རིམ་ལ་བསྟུན་ནས་གླུའི་ནང་དོན་དང་རྣམ་གྲངས་སོགས་སྔར་ལས་ཕུན་སུམ་ཇེ་ཚོགས་སུ་གྱུར་ཏེ།ད་ལྟ་མདོ་ཁམས་ཀྱི་གླུའི་རྣམ་གྲངས་ལ་མཚོན་ན།ཐོག་མར་འགོ་རྩོམ་པའི་གླུ་དང་།བསྟོད་གླུ།བག་གླུ།སྨྲེང་གླུ།ཁ་མཚར།གླུ་ཤགས།དྲི་གླུ།བར་བྱོལ་གླུ།བཀྲ་ཤིས་བདེ་ལེགས་ཞུ་བའི་གླུ་སོགས་ཡོད་དེ།ལོ་གསར་ཚེས་མགོ་དང་།དུས་ཆེན་ལ་དགའ་སྟོན་རྟེན་འབྲེལ་ཞུ་བའི་སྐབས་དང་།སྟོན་མོ་གཉེན་སྒྲིག་ལ་སོགས་པའི་དུས་སུ།ས་དེ་གའི་ཕོ་མོ་རྒན་གཞོན་ཚང་མ་མཉམ་གཅིག་ཏུ་ཚོགས་ནས་དགའ་དགའ་སྐྱིད་སྐྱིད་ངང་ཤ་མར་ཐུད་གསུམ་དང་།ཞོ་འོ་མ་བདུད་རྩི་གསེར་སྐྱེམས་བཅས་ལོངས་སུ་སྤྱོད་པ་དང་ལྷན་དུ་གླུ་ལེན་གར་རྩེ་བྱེད་པའི་ལུགས་སྲོལ་ཆགས་ཡོད།